Museo Arkeologico Nacional Aruba

Museo Arkeologico Nacional Aruba (MANA) ta un museo arkeologico na Aruba funda dia 21 di december 1981 como  Museo Arqueologico Aruba (MAA). E preservacion y maneho di herencia cultural arkeologico di Aruba ta entre e responsabilidadnan primordial di MANA. E herencia arkeologico ta dividi den dos categoria principal: coleccion y sitionan, cu sitionan subdividi mas aleu den localidadnan terestre y marino.

Un desaroyo clave den e proceso aki tabata e inversion di mas cu dies miyon dolar den un facilidad moderno na Schelpstraat 42, cu a habri pa publico na 2009. MANA ta consisti di cuater departamento, esakinan ta inclui Coleccion y Investigacion, Servicio Publico, Facilidad y Operacion, y Directorado/Maneho. E museo tin un coleccion di mas cu 10.000 obheto for di periodonan cultural arcaico, ceramica (Caquetio), y historico.

 Historia 
Aunke e museo a habri oficialmente pa publico na 1981, e interes pa cu e historia arkeologico di Aruba ta data for di e di dos mita di siglo diesnuebe. E interes aki a wordo lanta pa e pastor Hulandes, Antonius van Koolwijk, kende tabata activo riba e isla entre 1880 y 1886. E prome arkeologo cu a ehecuta excavacionnan sistematico tabata De Josselin de Jong, kende a haci investigacion na Santa Cruz na 1923. Siguientemente, varios amateur a establece un vinculo entre MAA y e comunidad di Aruba pa nan contribuicionnan di arkeologia Arubano. Esakinan ta inclui, Ringma cu su descubrimento di skelet na Canashito na aña 1957; Mario Odor, conservado di Museo Numesmatico, a acumula material arkeologico pa mas cu sesenta aña; Thomas "Mashi" Angela cu su coleccion arkeologico unico di Santa Cruz; y entre otro Johny Dania, H.P. Bongers, y E. Biemans. P. Wagenaar Hummelinck a inventarisa y investiga sitionan cu pintura di baranca pre-colombiano. For di añanan 1960 padilanti, y specialmente despues di a lansa Archeologisch en Antropologisch Instituut van de Nederlandse Antillen (AAINA, Instituto Arkeologico y Antropologico di Antia Hulandes) na aña 1967, mayoria investigacion arkeologico a wordo realisa pa cientificonan afilia cu institucionnan internacional. Awendia, invesigacion arkeologico ta wordo conduci door di MANA den colaboracion cu su partnernan, principalmente Universidad di Leiden.

Na 1981, MAA tabata consisti di cinco personal, esakinan a inclui e director y arkeologo E. Boerstra y su colega Evelino Fingal. Boerstra tabata activo den excavacionnan di Santa Cruz y Tanki Flip. E artefactonan excava a forma parti di e prome exposicion permanente aregla riba e di dos piso di ex-landskantoor na Zoutmanstraat 1. E exposicion permanente di MAA a wordo renoba na 1989 pa Fingal, directeur di MAA desde 1985. E componente cientifico di e exposicion nobo a wordo sosteni pa A.H. Versteeg, afilia cu Universidad di Leiden y tambe un consehero di e museo riba asuntonan arkeologico. E cinco salanan riba e di dos piso di e museo a wordo aregla pa presenta e prehistoria di Aruba den orden cronologico. Loke tambe a forma parti di exposicion permanente tabata e hallazgonan di e sitio preceramico na Malmok di 1989 tocante e ritualnan di deramento. E prome piso di AMA tabata sirbi parcialmente como un archivo pa cu e coleccion arkeologico y tambe pa prepara y sortea material excava. E artefactonan tabata wordo registra, numera, y warda.

Na 1988, Universidad di Leiden y AMA a drente den un colaboracion. E colaboracion aki a resulta den varios proyecto na gran escala dirigi pa Versteeg. E datonan obteni for di diferente proyectonan realisa pa AMA a wordo publica pa e museo desde 1989. 

AMA a muda den e ex-edificio di Maria Convento, mientras e edificio na Zoutmanstraat tabata bou restauracion.

 Mira tambe 
 Arte prehistorico di Aruba

Kategoria:Museo na Aruba